钦定古今图书集成/理学汇编/文学典/第158卷 > 封氏闻见记 > 《露布》
## 钦定古今图书集成/理学汇编/文学典/第158卷 > 封氏闻见记 > 《露布》

露布，捷书之别名也。诸军破贼，则以帛书建诸竿上，
兵部谓之露布。盖自汉已来有其名，所以名露布者，
谓不封检露而宣布，欲四方速知。亦谓之露版者，魏
武《奏事》云：“有警急辄露版插羽”是也。宋时沈璞为盱
盱太守，与臧质共拒魏军。军退，质与璞全城，使自上
露版。后魏韩显宗大破齐军，不作露布，帝怪而问之，
答曰：“顷闻诸将获二三驴马，皆为露布，臣每哂之。近
虽仰凭威灵，得摧丑虏，擒斩不多，脱复高曳长缣，虚
张功捷，尢而效之，其罪斯甚，所以敛毫卷帛，解上而
已。”然则露版，古今通名也。隋文帝诏太常卿牛弘撰
《宣露布仪》。开皇九年，平陈，元帅晋王以驲上露布，兵
部请依新礼，集百官及四方客使于朝堂，内史令称
“有诏”，在位者皆拜。宣露布讫，蹈舞者三，又拜郡县皆
同，因循至今不改。近代诸《露布》，大抵皆张皇国威，广
谈帝德，动逾千字，其能体要不烦者鲜矣。